|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αθήνα, 09/12/2024

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας εκφράζει την αλληλεγγύη του στον συνάδελφο Βάλσαμο Συρίγο, Γενικό Γραμματέα της Ομοσπονδίας Οικοδόμων και μέλος της Εκτελεστικής Επιτροπής της ΓΣΕΕ που αύριο, στις 10 Δεκέμβρη, σέρνεται στα δικαστήρια ως κατηγορούμενος, “φορτωμένος” με το μισό ποινικό κώδικα γιατί μαζί με άλλους αγωνιστές δεν επέτρεψαν να πέσει το σπίτι εργατικής λαϊκής οικογένειας στα κοράκια των τραπεζών το 2019.

Οι εργαζόμενοι, τα φτωχά λαϊκά στρώματα, δεν έχουν να περιμένουν καμία προστασία των σπιτιών τους, που με κόπο και βάσανα κατάφεραν να αποκτήσουν. Οι κυβερνήσεις νομοθετούν μόνο για να εξασφαλίσουν τα κέρδη των λίγων. Υπηρετούν πιστά και απαρέγκλιτα τα σπίτια του λαού να παραδοθούν στις τράπεζες, ώστε να συνεχίζουν να αυξάνουν το θησαυροφυλάκιό τους.

Μόνο μέσα από τα σωματεία τους μπορούν να παλέψουν μαζικά και να κάνουν πράξη το σύνθημα «κανένα σπίτι στα χέρια τραπεζίτη». Να παλέψουν για νομική κατοχύρωση της λαϊκής στέγης και γερό κούρεμα των χρεών τους.

Όπλο μας η αλληλεγγύη. Δυναμώνουμε τον αγώνα για την ακύρωση κάθε προσπάθειας «φίμωσης» των αγώνων και των κινητοποιήσεων. Να αποσυρθούν όλες οι άδικες κατηγορίες εναντίον του συναδέλφου Συρίγου.

Κάτω τα χέρια από τα συνδικάτα και όσους αγωνίζονται!

Κάτω τα χέρια από τα σπίτια του λαού!

Στηρίζουμε την κινητοποίηση αλληλεγγύης, αύριο στις 9πμ, στα δικαστήρια της Ευελπίδων.

**Το Δ.Σ.**